**Eiropas Savienības Tiesas spriedumā sniegtā tiesību normu interpretācija nav atzīstama par jaunatklātu apstākli Administratīvā procesa likuma izpratnē**

Par jaunatklātiem apstākļiem Administratīvā procesa likuma izpratnē atzīstami būtiski faktiskie lietas apstākļi, kas pastāvēja lietas izskatīšanas laikā, bet nebija zināmi tiesai. Apstākļi, kas attiecas uz tiesību normu interpretāciju un piemērošanu, kā arī tiesu praksē izteiktās atziņas nav lietas faktiskie apstākļi, tādēļ tos nevar atzīt par jaunatklātiem apstākļiem Administratīvā procesa likuma izpratnē.

Lietas jaunas izskatīšanas priekšnoteikumi kā izņēmums no vispārējās kārtības interpretējami šauri. Administratīvā procesa likums neparedz atcelt spriedumu sakarā ar jaunatklātiem apstākļiem tādēļ, ka ar citā lietā vēlāk spēkā stājušos Eiropas Savienības Tiesas spriedumu sniegta tiesību normu interpretācija vai izteiktas atziņas, kas nesakrīt ar lietā taisītajā spriedumā esošajām. Šāds lietas jaunas izskatīšanas pamats nebūtu pieļaujams arī pēc būtības, jo, ņemot vērā tiesību attīstību un tai sekojošās izmaiņas tiesu praksē, tas nesamērīgi ietekmētu tiesiskās stabilitātes principu.

**Latvijas Republikas Senāta**

**Administratīvo lietu departamenta**

**2023.gada 10.janvāra**

**RĪCĪBAS SĒDES LĒMUMS**

**Lieta Nr. A420526213, SKA-420/2023**

[ECLI:LV:AT:2023:0110.A420526213.7.L](https://manas.tiesas.lv/eTiesasMvc/eclinolemumi/ECLI%3ALV%3AAT%3A2023%3A0110.A420526213.7.L)

[1] Senātā saņemta pieteicējas SIA „Greencarrier Freight Services Latvia” blakus sūdzība par Administratīvās apgabaltiesas 2022. gada 27. oktobra lēmumu, ar kuru noraidīts pieteicējas pieteikums par administratīvās lietas Nr. A420526213 jaunu izskatīšanu sakarā ar jaunatklātiem apstākļiem.

[2] Ar Administratīvās apgabaltiesas 2017. gada 22. maija spriedumu noraidīts pieteicējas pieteikums par Valsts ieņēmumu dienesta lēmuma atcelšanu daļā, ar kuru pieteicējai noteikts samaksāt pievienotās vērtības nodokli, nokavējuma naudu un soda naudu. Ar Senāta 2020. gada 30. novembra spriedumu apgabaltiesas spriedums atstāts negrozīts.

Administratīvajā apgabaltiesā 2022. gada 16. augustā saņemts pieteicējas pieteikums par administratīvās lietas jaunu izskatīšanu sakarā ar jaunatklātiem apstākļiem. Kā jaunatklātu apstākli pieteicēja norādījusi Eiropas Savienības Tiesas 2022. gada 12. maija spriedumā lietā C-714/20 (turpmāk – Tiesas spriedums C-714/20) sniegto Padomes 2006. gada 28. novembra Direktīvas 2006/112/EK par kopējo pievienotās vērtības nodokļa sistēmu 201. panta interpretāciju.

Ar pārsūdzēto apgabaltiesas 2022. gada 27. oktobra lēmumu pieteikums par administratīvās lietas jaunu izskatīšanu sakarā ar jaunatklātiem apstākļiem noraidīts. Apgabaltiesa atzina, ka Administratīvās apgabaltiesas 2017. gada 22. maija spriedums un Senāta 2020. gada 30. novembra spriedums atbilst Tiesas spriedumā C-714/20 sniegtajai Direktīvas 2006/112/EK par kopējo pievienotās vērtības nodokļa sistēmu 201. panta interpretācijai un šī interpretācija nav atzīstama par jaunatklātu apstākli Administratīvā procesa likuma 353. panta 1. punkta izpratnē.

[3] Pārbaudījusi pārsūdzēto lēmumu, blakus sūdzību un lietas apstākļus, senatoru kolēģija atzīst, ka tiesa ir pamatoti secinājusi, ka Tiesas spriedumā C-714/20 sniegtā direktīvas normas interpretācija nav atzīstama par jaunatklātu apstākli Administratīvā procesa likuma 353. panta 1. punkta izpratnē.

[4] Par jaunatklātiem apstākļiem Administratīvā procesa likuma 353. panta 1. punkta izpratnē atzīstami būtiski *faktiskie* lietas apstākļi, kas pastāvēja lietas izskatīšanas laikā, bet nebija zināmi tiesai (*Senāta 2017. gada 6. februāra rīcības sēdes lēmuma lietā Nr. SJA-6/2017 3. punkts*). Senāts šajā sakarā vairākkārt atzinis, ka apstākļi, kas attiecas uz tiesību normu interpretāciju un piemērošanu, kā arī tiesu praksē izteiktās atziņas *nav lietas faktiskie apstākļi*, tādēļ tos acīmredzami nevar atzīt par jaunatklātiem apstākļiem Administratīvā procesa likuma 353. panta 1. punkta izpratnē (piemēram, *Senāta 2021. gada 26. aprīļa lēmuma lietā Nr. SKA-948/2021, ECLI:LV:AT:2021:0426.A420316817.21.L, 5. punkts, 2018. gada 18. decembra lēmuma lietā Nr. SKA-1663/2018, ECLI:LV:AT:2018:1218.A420255516.9.L, 3. punkts*).

Tāpat Senāts atzinis, ka lietas jaunas izskatīšanas priekšnoteikumi kā izņēmums no vispārējās kārtības interpretējami šauri. Administratīvā procesa likums neparedz atcelt spriedumu sakarā ar jaunatklātiem apstākļiem tādēļ, ka ar citā lietā vēlāk spēkā stājušos Eiropas Savienības Tiesas spriedumu sniegta tiesību normu interpretācija vai izteiktas atziņas, kas nesakrīt ar lietā taisītajā spriedumā esošajām. Šāds lietas jaunas izskatīšanas pamats nebūtu pieļaujams arī pēc būtības, jo, ņemot vērā tiesību attīstību un tai sekojošās izmaiņas tiesu praksē, tas nesamērīgi ietekmētu tiesiskās stabilitātes principu (*Senāta 2021. gada 26. aprīļa lēmuma lietā Nr. SKA-948/2021, ECLI:LV:AT:2021:0426.A420316817.21.L, 5. punkts*).

Ievērojot minēto, Tiesas spriedumā C-714/20 sniegtā direktīvas normas interpretācija nevar tikt atzīta par jaunatklātu apstākli Administratīvā procesa likuma 353. panta 1. punkta izpratnē. Tāpat jāņem vērā, ka no blakus sūdzības satura kopumā izriet, ka pieteicēja turpina izteikt argumentus par lietu pēc būtības un nepiekrīt Senāta spriedumā šajā lietā sniegtajai likuma „Par pievienotās vērtības nodokli” normu interpretācijai. Tomēr, kā konsekventi atzīts Senāta praksē, dalībnieka papildu argumenti nav atzīstami par jaunatklātiem apstākļiem Administratīvā procesa likuma 353. panta 1. punkta izpratnē. Lietas jauna izskatīšana sakarā ar jaunatklātiem apstākļiem nav izmantojama kā alternatīva nolēmuma pārskatīšanai (*Senāta 2014. gada 8. decembra rīcības sēdes lēmuma lietā Nr. SJA-12/2014 5. punkts*).

[5] Ievērojot minēto, senatoru kolēģija atzīst, ka pieteicējas blakus sūdzība ir acīmredzami nepamatota. Minētais atbilstoši Administratīvā procesa likuma 320.1pantam ir pamats atteikumam to izskatīt.

Pamatojoties uz Administratīvā procesa likuma 320.1pantu, 324. panta pirmo daļu un 338. panta astoto daļu, senatoru kolēģija

**nolēma**

atteikt izskatīt SIA „Greencarrier Freight Services Latvia” blakus sūdzību par Administratīvās apgabaltiesas 2022. gada 27. oktobra lēmumu, ar kuru noraidīts SIA „Greencarrier Freight Services Latvia” pieteikums par administratīvās lietas Nr. A420526213 jaunu izskatīšanu sakarā ar jaunatklātiem apstākļiem

Lēmums nav pārsūdzams.

 Senatore V. Kakste Senatore A. Kovaļevska Senators J. Pleps